Foto's: Kanada in rou ná talle in gru-ongeluk sterf - Maroela Media
Foto's: Kanada in rou ná talle in gru-ongeluk sterf
Die ongelukstoneel buite Tisdale in Saskatchewan, Kanada (7 April 2018). Foto: Jonathan Hayward/The Canadian Press via AP
Justin Trudeau, Kanada se eerste minister, het Sondagaand 'n nagwaak bygewoon ter ere van die 15 oorledenes wat Vrydag gesterf het in 'n gru-ongeluk tussen 'n bus vol yshokkiespelers en 'n vragmotor.
Die nagwaak is in Humboldt in Saskatchewan gehou. Trudeau het nie 'n toespraak by die nagwaak gemaak nie, maar het deelgeneem aan die seremonie wat liedere, gebed en Bybelvoorlesings ingesluit het.
Dit kom nadat 'n vragmotor en 'n bus Vrydag omstreeks 17:00 op 'n snelweg noord van Tisdale gebots het. Die Humboldt Broncos jeug-yshokkiespan was op die bus op pad na Nipawin vir 'n wedstryd toe die ongeluk gebeur het.
Lugfoto's van die ongelukstoneel het getoon dat die botsing by 'n aansluiting van twee paaie plaasgevind het. Die gefrommelde wrak van die bus, waarvan die dak afgeruk is, is op die foto's sigbaar. Hokkiesakke, slaapsakke en ander bagasie het oor die toneel verspreid gelê.
Altesaam 15 mense het in die botsing gesterf en nog 14 is beseer. Tien spelers van die span, almal tussen 16 en 21 jaar oud, is in die ongeluk dood.
Nick Shumlanski, 'n speler van die Humboldt Broncos wat die gru-ongeluk oorleef het, het die nagwaak bygewoon nadat hy vroeër die dag uit die hospitaal ontslaan is (8 April 2018). Foto: Jonathan Hayward/Pool via Reuters
Curtis Zablocki, die plaaslike assistent-polisiekommissaris, het gesê die bestuurder van die vragmotor, wat nie in die botsing beseer is nie, is aanvanklik deur die polisie aangehou, maar is later vrygelaat. Zablocki het gesê mediese behandeling en berading is aan die vragmotorbestuurder verskaf.
Die BBC berig talle hokkiespanne van reg oor Kanada het die afgelope naweek hulde aan die oorledenes gebring. Baie mense het ook aangebied om geld te skenk vir die oorledenes se families en dié wat die ongeluk oorleef het. Volgens BBC is daar reeds miljoene dollar deur skarefinansieringswebtuistes ingesamel.
Verskeie wêreldleiers het ook hul medelye met Kanada betuig, insluitend pres. Donald Trump.
Kevin Garinger, president van die Humboldt Broncos, het gesê die klub is "hartseer en heeltemal platgeslaan" deur die tragedie. The Globe and Mail berig Garinger het tydens 'n mediakonferensie gesê die impak van die tragedie is "onbegryplik".
"Ons is geskok en in rou. Alles rondom hierdie tragedie is ongekend," het Garinger gesê.
Bill Chow, president van die hokkieliga, was ook baie emosioneel op die mediakonferensie. "Die ergste nagmerrie het gebeur."
Kevin Garinger, president van die Humboldt Broncos, tydens die nagwaak (8 April 2018). Foto: Jonathan Hayward/The Canadian Press via AP
'n Humboldt Broncos-spantrui lê tussen die briefies en blomme tydens 'n nagwaak by die Elgar Petersen Arena (8 April 2018). Foto: Matt Smith/Pool via Reuters
Mense troos mekaar tydens die nagwaak by die Elgar Petersen Arena (8 April 2018). Foto: Jonathan Hayward/Pool via Reuters
Dit is hartseer en inderdaad 'n groot verlies aan sportmanne en vroue. Aan al die families, vriende, sport vereenigings alle simpatie en wens jul alle sterkte toe in hierdie rou tydperk.
Baie hartseer sterkte aan die ouers !!!!
White Rhino · 2 jare gelede
Ai dis vreeslik – kry die ouers, familie , vrienede uit my hart uit jammer.
Hokkie is Kanadees. Hokkie IS Kanada en spanne reis vêr en wyd vir wedstryde. Hierdie tragedie blyk dat die fout moontlik die busbestuurder was – dalk net nie op daardie stadium aandag gegee aan die pad, maar die trokbestuurder het gestop by die rooilig en stadig weg gery en dis in daardie stadium wat die bus hom getref het. Ons is in rou.
Duidelik · 2 jare gelede
Duidelik het die trok die bus se voorkant vermorsel (ook die dak is afgeruk) waarna beide se momentum hul tot stilstand gebring het en waar foto's geneem is na die ongeluk. Daar is media wat dit so bevestig.